Rozhodnutie Komisie
z 19. mája 1998,
ktorým sa mení a dopĺňa rozhodnutie 97/569/ES o ustanovení predbežných zoznamov podnikov z tretích krajín, z ktorých členské štáty povoľujú dovozy mäsových výrobkov
(Text s významom pre EHP)
(98/346/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach pre zostavenie predbežných zoznamov podnikov v tretích krajinách, z ktorých členské štáty majú povolené dovážať určité výrobky živočíšneho pôvodu, výrobky vodného hospodárstva alebo živé dvojchlopňové lastúrniky na prechodné obdobie [1], naposledy zmenené a doplnené rozhodnutím 97/34/ES [2], a najmä na jeho článok 2 (4),
keďže predbežné zoznamy podnikov v tretích krajinách, ktoré vyrábajú mäsové výrobky, boli ustanovené rozhodnutím Komisie 97/569/ES [3], naposledy zmeneným a doplneným rozhodnutím 98/220/ES [4];
keďže Nový Zéland poslal zoznam podnikov, ktoré vyrábajú výrobky z hydinového mäsa a ktoré majú osvedčenie zodpovedných úradov o tom, že sú v súlade s pravidlami spoločenstva;
keďže preto možno ustanoviť predbežný zoznam podnikov, ktoré vyrábajú výrobky z hydinového mäsa, pre Nový Zéland; keďže rozhodnutie 97/569/ES by sa preto malo primerane zmeniť a doplniť;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príloha I k rozhodnutiu 97/569/ES sa mení a dopĺňa takto:
a) za bod 5 v legende sa pridáva nasledujúci text:
"PMP = výrobky z hydinového mäsa
RMP = výrobky z králičieho mäsa
FMP = výrobky z mäsa chovanej zveri
WMP = výrobky z mäsa voľne žijúcej zveri";
b) Do prílohy I sa pridáva príloha k tomuto rozhodnutiu.
Článok 2
Toto rozhodnutie sa bude uplatňovať od 10. mája 1998.
Článok 3
Toto rozhodnutie je adresované členským štátom.
V Bruseli 19. mája 1998